Ses oorsese Bokke terug, Etzebeth straks reg vir FranseFaf de Klerk en Willie le Roux – terug by die Springbok-groep. (Foto: [email protected]) Die terugkeer na die Springbok-toergroep van ses spelers wat in die laaste toets teen die All Blacks gespeel het, gaan oor meer as net wat hulle óp die veld kan bydra. Benewens hul terugkeer is daar ook die baie goeie nuus dat Eben Etzebeth waarskynlik Saterdag (22:05) teen Frankryk sal kan speel. Sy voetbesering blyk nie heeltemal so ernstig te wees as wat eers gemeen is nie, en daar sal Dinsdag besluit word of hy betyds vir die toets sal reg wees. ♦ Die grootste verrassing onder die ses terugkerendes is die skrumskakel Faf de Klerk, wat teen die verwagting in terug is by die Bokke. Hoe dit werk, weet ŉ mens nie aldag nie, maar Rassie Erasmus moet ŉ spesiale pluimpie kry dat hy een van Wêreldrugby se vyf benoemdes vir 2018 se speler van die jaar terug in die Bokke se groep het. Miskien is dit waarom De Klerk eers Maandag by die span aangesluit het nadat die ander reeds Sondagaand by die Bokke was. Willie le Roux is ook terug, en te midde van die reëls en onderhandelinge oor wat kan en wat nie mag nie, is die werkesel-slot Franco Mostert ook weer deel van die Bok-opset. ♦ Vincent Koch, Cheslin Kolbe en Francois Louw is die ander drie wat weer by die Bokke is, maar sal na alle waarskynlikheid nie in die beginspan wees nie. Veral Kolbe, ŉ neef van Suid-Afrika se (beseerde) voorste 400m-atleet Wayde van Niekerk, en Francois Louw wat in sy agste seisoen by Bath-rugbyklub is, sal egter waardevolle bydraes kan lewer oor die speeltoestande in Frankryk, Skotland en Wallis wat heelwat aanpassing vir die spelers en in die taktiek kan verg. Albei ‒ en veral Louw ‒ het al hoeveel wedstryde in die Europese Kampioenskap-reeks daar gespeel. Koch se kennis van skrumwerk op die swaarder velde sal ook van groot waarde vir die Bokke wees.